Author: klempova
Last saved by: tapferova
Company: MV SR

Predkladacia  správa

     	Na základe plánu legislatívnych úloh vlády Slovenskej republiky na rok 2005 bol spracovaný návrh novely zákona o občianskych preukazoch, ktorého účelom bolo upraviť oblasť vydávania a používania nového občianskeho preukazu formátu Európskej únie, ale aj riešenie súčasných problémov na úseku vydávania občianskych preukazov a úprava postupu pri ich vydávaní. Pretože tento návrh zákona menil alebo dopĺňal takmer každé ustanovenie zákona o občianskych preukazoch, bol vypracovaný nový návrh zákona o občianskych preukazoch.
 
	Cieľom navrhovaného zákona je upraviť oblasť vydávania a používania nových občianskych preukazov formátu Európskej únie v súlade s Rezolúciou zástupcov vlád  členských štátov zo  17. októbra 2000 č. 2000/C 310 v znení neskorších rezolúcií, a tým zosúladiť právo Slovenskej republiky s právom Európskej únie v oblasti vydávania občianskych preukazov. Účelom navrhovaného zákona je aj riešenie súčasných problémov na úseku vydávania občianskych preukazov a úprava postupu pri ich vydávaní.

	Zavedenie nového občianskeho preukazu formátu Európskej únie  vyplynulo z potreby splnenia minimálnych bezpečnostných noriem uvedených v Rezolúcii zástupcov vlád  členských  štátov,  ktorí  sa  zišli v  rámci  Rady  zo  17. októbra 2000  č. 2000/C 310 v znení neskorších rezolúcií. Táto rezolúcia bola prijatá z dôvodu boja proti falšovaniu dokladov, ako dôležitého prvku boja proti organizovanému zločinu a nelegálnemu prisťahovalectvu do členských štátov Európskej únie. Členské štáty Európskej únie považujú boj proti falšovaniu dokladov za obzvlášť dôležitý aspekt svojich spoločných záujmov, preto je žiadúce, aby nové občianske preukazy formátu Európskej únie spĺňali najvyššie možné požiadavky pokiaľ ide o ochranu proti falšovaniu a aby úprava dokladu a ochranné prostriedky, ktoré obsahujú, zabezpečovali rýchle rozpoznanie pokusov o falšovanie nového občianskeho preukazu formátu Európskej únie. Zástupcovia vlád členských štátov Európskej únie, ktorí sa zišli v rámci Rady sa v rezolúcii dohodli na zavedení minimálnych bezpečnostných noriem pri výrobe a vydávaní nových občianskych preukazov formátu Európskej únie. Rezolúcia uvádza minimálne bezpečnostné požiadavky pre nové občianske preukazy formátu Európskej únie pre oblasť materiálu, tlače, ochrany proti fotokopírovaniu a techniky vydávania.

     Samotný nový občiansky preukaz formátu Európskej únie je vypracovaný a spĺňa medzinárodné štandardy Medzinárodnej organizácie pre civilné letectvo ICAO Doc 9303 a normy STN EN ISO/IEC 7810, STN EN ISO/IEC 7816, STN EN ISO/IEC 14443 a STN EN ISO/IEC 10373.

	Navrhuje sa posunúť účinnosť zákona č. 441/2001 Z. z. o presune pôsobnosti z Policajného zboru na okresné úrady a na krajské úrady o dva roky v súvislosti s prebiehajúcimi procesmi v rámci Európskych spoločenstiev a Európskej únie týkajúcimi sa obsahu údajov, ktoré majú obsahovať identifikačné doklady a cestovné doklady vydávané orgánmi členských štátov. 

Taktiež sa navrhuje zmena zákona č. 253/1998 Z. z., tak aby mohol vstúpiť do účinnosti 1. júlom 2006. Zákon č. 253/1998 Z. z. zabezpečí skvalitnenie agendy evidencie pobytu obyvateľov a zavedie nový register obyvateľov Slovenskej republiky.

	Vzhľadom na novú právnu úpravu vydávania občianskych preukazov vznikla potreba zmeniť a doplniť aj zákon Národnej rady Slovenskej republiky č. 145/1995 Z.z. o správnych poplatkoch v znení neskorších predpisov. Z dôvodu ujednotenia priestupkov na úseku občianskych preukazov do jedného právneho predpisu, vyplynula aj potreba novelizovať zákon Slovenskej národnej rady č. 372/1990 Z.z. o priestupkoch v znení neskorších predpisov.    

	Navrhovaný zákon bude mať dopad na štátny rozpočet Slovenskej republiky, ktorý                je uvedený vo všeobecnej časti dôvodovej správy. 
 
	Návrh zákona bol predmetom medzirezortného pripomienkového konania, v rámci ktorého bolo oslovených 35 subjektov.

	Predkladaný návrh zákona je v súlade s Ústavou Slovenskej republiky, s právom Európskej únie, s medzinárodnými zmluvami a inými medzinárodnými dokumentmi, ktorými je Slovenská republika viazaná.